‘ธกส.’พักหนี้3จ.ใต้ อัด5หมื่นล.ปลูกมัน
ธ.ก.ส.ไฟเขียวซอฟต์โลนลูกค้าชายแดนใต้ ยืดพักหนี้ พร้อมอัดเงินกู้มันอีก 5.12 หมื่นล้าน
10 ม.ค. 2558

ธ.ก.ส.ไฟเขียวซอฟต์โลนลูกค้าชายแดนใต้ ยืดพักหนี้ พร้อมอัดเงินกู้มันอีก 5.12 หมื่นล้าน
รายงานข่าวจากกระทรวงการคลัง เปิดเผยว่า ที่ประชุมคณะกรรมการธนาคารเพื่อการเกษตรและสหกรณ์การเกษตร หรือ ธ.ก.ส. เห็นชอบการให้ความช่วยเหลือมาตรการสินเชื่อผ่อนปรน (ซอฟต์โลน) แก่ลูกค้า ธ.ก.ส. 3 จังหวัดชายแดนภาคใต้ (ยะลา ปัตตานี และนราธิวาส) รวม 3 ปี เริ่มวันที่ 1 ม.ค. 2558-31 ธ.ค. 2560 โดย ธ.ก.ส.คิดดอกเบี้ย 1.50% ต่อปี
นอกจากนี้ ยังให้ความช่วยเหลือพักชำระหนี้ลูกค้า ธ.ก.ส. 3 จังหวัดชายแดนภาคใต้ เป็นเวลา 3 ปี 3 เดือน เริ่มวันที่ 1 ต.ค. 2557-31 ธ.ค. 2560 โดยรัฐบาลชดเชยดอกเบี้ยเงินกู้ให้ ธ.ก.ส.แทนลูกค้าในอัตรา MRR - 1.5% ซึ่งจะส่งผลให้เกษตรกรที่เป็นหนี้ไม่เกิน 2 แสนบาท/ราย รวมกว่า 4 หมื่นราย จะได้รับการพักชำระหนี้ต่ออีก 3 ปี เนื่องจากเหตุการณ์ในพื้นที่ยังไม่สงบ 
ขณะเดียวกัน คณะกรรมการ ธ.ก.ส.ได้มีมติเห็นชอบการช่วยเหลือเกษตรกรผู้ปลูกมันสำปะหลัง ปีการผลิต 2557/2558 วงเงินสินเชื่อรวม 5.12 หมื่นล้านบาท โดยรัฐบาลชดเชยดอกเบี้ยอัตรา 3% ต่อปี จำนวน 4 โครงการ คือ โครงการสินเชื่อเพื่อชะลอการเก็บเกี่ยวมันสำปะหลังให้เกษตรกรจำนวน 5 แสนครัวเรือน วงเงินให้สินเชื่อรวม 2.5 หมื่นล้านบาท ให้กู้สูงสุดรายละไม่เกิน 5 หมื่นบาท เริ่มตั้งแต่วันที่ 1 ธ.ค. 2557-30 ก.ย. 2558 ชดเชยดอกเบี้ยไม่เกิน 6 เดือน 
รวมทั้งมีโครงการสนับสนุนสินเชื่อเพื่อเพิ่มสภาพคล่องทางการค้าให้สหกรณ์การเกษตร วิสาหกิจชุมชน และผู้ประกอบการที่รวบรวมผลผลิตมันสำปะหลัง วงเงิน 2,200 ล้านบาท ให้กู้สูงสุดรายละไม่เกิน 20 ล้านบาท เริ่มตั้งแต่วันที่ 1 ธ.ค. 2557-31 ก.ค. 2558 ชดเชยดอกเบี้ยไม่เกิน 4 เดือน โครงการสนับสนุนสินเชื่อเพื่อพัฒนาและเพิ่มประสิทธิภาพการเพาะปลูก (ในระบบน้ำหยด) ให้เกษตรกร 1 แสนครัวเรือน วงเงินสินเชื่อรวม 2.3 หมื่นล้านบาท ให้กู้สูงสุดรายละไม่เกิน 2.3 แสนบาท ตั้งแต่วันที่ 1 ม.ค. 2558-31 ธ.ค. 2560 รัฐบาลชดเชยดอกเบี้ยไม่เกิน 24 เดือน และมาตรการสุดท้าย คือ โครงการสนับสนุนสินเชื่อเพื่อยกระดับมาตรฐานการแปรรูปมันสำปะหลัง วงเงินสินเชื่อรวม 1,000 ล้านบาท ให้กู้สูงสุดรายละไม่เกิน 20 ล้านบาท รัฐบาลชดเชยดอกเบี้ยไม่เกิน 24 เดือน